CELEX: 52022PC0113
Language: hr
Date: 2022-03-17
Title: Prijedlog UREDBE EUROPSKOG PARLAMENTA I VIJEĆA o izmjeni Uredbe (EU) 2016/1628 u pogledu produljenja ovlasti Komisije za donošenje delegiranih akata

EUROPSKA KOMISIJA
            Bruxelles, 17.3.2022.
            COM(2022) 113 final
            2022/0080(COD)
            
            Prijedlog
            UREDBE EUROPSKOG PARLAMENTA I VIJEĆA
            o izmjeni Uredbe (EU) 2016/1628 u pogledu produljenja ovlasti Komisije za donošenje delegiranih akata
            (Tekst značajan za EGP)
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               Uredbom (EU) 2016/1628 sve su ovlasti Komisije za donošenje delegiranih akata ograničene na petogodišnje razdoblje koje je isteklo 6. listopada 2021. Budući da postoji potreba za stalnim ažuriranjem elemenata homologacijskih akata zbog tehničkog napretka ili uvođenja drugih izmjena u skladu s ovlastima, nacrtom prijedloga izmjenjuje se članak 55. stavak 2. Uredbe (EU) 2016/1628 kako bi se propisala ovlast za sljedećih pet godina s mogućnošću prešutnog produljenja.
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               
                  Članak 114. Ugovora o funkcioniranju Europske unije.
               
            
            
               •Supsidijarnost (za neisključivu nadležnost) 
            
            
               
                  Načelo supsidijarnosti primjenjuje se jer prijedlog nije u isključivoj nadležnosti Unije.
               
               
                  Budući da prijedlog obuhvaća izmjene postojećeg zakonodavstva EU-a, sporna pitanja djelotvorno može riješiti samo EU. Nadalje, ciljevi politike ne mogu se u dovoljnoj mjeri ostvariti djelovanjem država članica. Djelovanje Europske unije nužno je radi izbjegavanja pojave prepreka jedinstvenom tržištu, posebno u području motora necestovnih pokretnih strojeva te zbog transnacionalne prirode onečišćenja zraka. 
               
               
                  Prijedlog je stoga u skladu s načelom supsidijarnosti.
               
            
            
               •Proporcionalnost
            
            
               
                  Prijedlog je u skladu s načelom proporcionalnosti jer ne prelazi ono što je potrebno za ostvarivanje cilja pravilnog funkcioniranja unutarnjeg tržišta, a ujedno se postiže visoka razina javne sigurnosti i zaštite okoliša. 
               
            
            
               •Odabir instrumenta
            
            
               
                  Uredba o izmjeni Uredbe.
               
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA
            
            
               Ovom prijedlogu nije priložena zasebna procjena učinka jer je ona već provedena za Uredbu (EU) 2016/1628. Ovim se prijedlogom ne mijenja sadržaj te uredbe niti se dotičnim stranama nameću nove obveze. Cilj je produljiti ovlasti Komisije za prilagođavanje određenih elemenata tehničkom napretku i uvođenje drugih izmjena u skladu s tim ovlastima.
            
            
               4.UTJECAJ NA PRORAČUN
            
            
               Prijedlog ne utječe na proračun institucija EU-a. 
            
         
         
            
               2022/0080 (COD)
            
            
               Prijedlog
            
            
               UREDBE EUROPSKOG PARLAMENTA I VIJEĆA
            
            
               o izmjeni Uredbe (EU) 2016/1628 u pogledu produljenja ovlasti Komisije za donošenje delegiranih akata
            
            
               (Tekst značajan za EGP)
            
            
               EUROPSKI PARLAMENT I VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, a posebno njegov članak 114.,
            
            
               uzimajući u obzir prijedlog Europske komisije,
            
            
               nakon prosljeđivanja nacrta zakonodavnog akta nacionalnim parlamentima,
            
            
               uzimajući u obzir mišljenje Europskoga gospodarskog i socijalnog odbora
                  1
               , 
            
            
               u skladu s redovnim zakonodavnim postupkom,
            
            
               budući da:
            
            
               (1)Uredbom (EU) 2016/1628 Europskog parlamenta i Vijeća
                  2
                utvrđuju se ključne odredbe o emisiji plinovitih i krutih onečišćujućih tvari i homologaciji tipa za motore s unutarnjim izgaranjem za necestovne pokretne strojeve i ovlašćuje Komisija za utvrđivanje tehničkih specifikacija u delegiranim i provedbenim aktima. Člankom 55. stavkom 2. te uredbe ta je ovlast dodijeljena Komisiji na ograničeno razdoblje od pet godina, koje je isteklo 6. listopada 2021. Budući da je potrebno ažurirati elemente homologacijskog zakonodavstva s obzirom na tehnički napredak ili uvesti druge izmjene u skladu s ovlastima, uključujući delegirani akt kojim se utvrđuju zahtjevi za praćenje motora s unutarnjim izgaranjem u uporabi, ugrađenih u necestovne pokretne strojeve, ovlast Komisije za donošenje delegiranih akata trebalo bi produljiti s mogućnošću daljnjeg produljenja.
            
            
               (2)Uredbu (EU) 2016/1628 trebalo bi stoga na odgovarajući način izmijeniti,
            
            
               DONIJELI SU OVU UREDBU:
            
            
               Članak 1.
            
            
               U članku 55. Uredbe (EU) 2016/1628 stavak 2. zamjenjuje se sljedećim: 
            
            
               „2. Ovlast za donošenje delegiranih akata iz članka 19. stavka 2., članka 24. stavka 11., članka 25. stavka 4., članka 26. stavka 6., članka 34. stavka 9., članka 42. stavka 4., članka 43. stavka 5. i članka 48. dodjeljuje se Komisiji na desetogodišnje razdoblje s početkom 6. listopada 2016.  Komisija je dužna sastaviti izvješće o delegiranju ovlasti najkasnije 6. siječnja 2026. i devet mjeseci prije kraja svakog sljedećeg petogodišnjeg razdoblja. Delegiranje ovlasti prešutno se uzastopno produljuje za petogodišnja razdoblja, osim ako se Europski parlament ili Vijeće tom produljenju usprotive najkasnije tri mjeseca prije kraja svakog razdoblja.”
            
            
               Članak 2.
            
            
               Ova Uredba stupa na snagu dvadesetog dana od dana objave u Službenom listu Europske unije.
            
         
         
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu,
            
            
               
                  Za Europski parlament
                        Za Vijeće
               
               
                  Predsjednica
                        Predsjednik
               
            
         
         
            
                  
                     (1)
                  
                        SL C , , str. .
               
               
                  
                     (2)
                  
                        Uredba (EU) 2016/1628 Europskog parlamenta i Vijeća od 14. rujna 2016. o zahtjevima koji se odnose na ograničenja emisija plinovitih i krutih onečišćujućih tvari i homologaciju tipa za motore s unutarnjim izgaranjem za necestovne pokretne strojeve, o izmjeni uredbi (EU) br. 1024/2012 i (EU) br. 167/2013 te o izmjeni i stavljanju izvan snage Direktive 97/68/EZ (SL L 252, 16.9.2016., str. 53.).